Elev siktet etter vold mot lærer i Fredrikstad
Eleven ble pågrepet da han meldte seg for politiet mandag. Episoden fant sted ved Glemmen videregående skole like etter klokka elleve mandag, melder NRK. Gutten ble avhørt mandag kveld, og tirsdag begjærte politiet ham varetektsfengslet i Fredrikstad tingrett. Politiet ønsker ifølge krimsjef Ivar Prestbakken i Fredrikstad ikke å kommentere hva som er kommet fram i avhørene. - Det sier seg selv at vi tar dette ganske alvorlig, i og med at vi går til det skrittet å begjære vedkommende varetektsfengslet, sier Prestbakken. Rektor ved Glemmen videregående skole, Gunhild Rosnes, opplyser at læreren er i relativt god form etter hendelsen og at han får oppfølging. Skolen kommer til å politianmelde saken. - Eleven vil sannsynligvis bli utvist for resten av skoleåret, forteller rektoren.
En videregående-elev i Fredrikstad er pågrepet etter at han skal ha slått og sparket en lærer.